
Abstrak 

Rabies (penyakit anjing gila) kembali membangkitkan keresahan dalam kalangan rakyat Malaysia pada Ogos 
2015 setelah kali terakhir direkodkan pada tahun 1999. Penularan wabak bawaan anjing ini menjangkiti 
manusia melalui luka gigitan, luka pada kulit yang terdedah kepada air liur, cairan dan tisu tubuh dari haiwan 
dijangkiti. Kini semua agensi berkaitan telah dikerahkan bagi tujuan kawalan wabak. Pelbagai tindakan 
kawalan yang difikirkan wajar telah mula dilaksanakan di peringkat negeri dan kawasan, termasuk 
menghapus dan melupuskan anjing yang telah dijangkiti. Signifikannya, Nabi SAW telah membincangkan 
mengenai bahaya dan ancaman kelompok haiwan perosak termasuk anjing dalam himpunan sabda baginda 
SAW. Justeru, makalah ini berusaha mengupas fiqh al-Hadith berkenaan anjing yang didapati daripada 
perbincangan ulama’ terdahulu dan kontemporari. Ini penting bagi memberi panduan kepada masyarakat 
akan mudharat yang mampu dijelmakan haiwan tertentu dan teknik kawalan paling berkesan menurut sunnah 
Nabi SAW tanpa meminggirkan hak-hak eksklusif haiwan. 

Kata Kunci: Anjing; Kronologi Rabies; Bahaya; Haiwan Perosak; Kaedah Berinteraksi 

Abstract 

Rabies (hydrophobia) again raised concems among Malaysians in August 2015 after last time recorded in 
1999. The contagion of epidemic carried by dog infected people through the bite wound, cuts on the skin that 
exposed to saliva, body fluids and body tissues of infected animals. Now, all the related agencies have been 
deployed for the purpose of outbreak control. Various control measures deemed appropriate has been 
implemented at the State and district level, including removing and disposing of infected dogs. Significantly, 
the Prophet SAW had discussed about the danger and threat posed by pests including dog in his set saying. 
Thus, this paper attempts to analyze the fiqh al-Hadith regarding dogs found in the discussion of past and 
contemporary scholars. It is important to provide guidance to the public regarding harm that able to be 
incamated by particular animal and the most effective control technique according to the Prophetic tradition, 
without leaving out animal exclusive rights. 

Keywords: Dog; Rabies Chronology; Danger; Pest; Interaction Rule 


Pengenalan 

Anjing merupakan haiwan berkaki empat yang kasar 
dan kuat. Menurut istilah bahasa Arab, ia dipanggil 
(JKii) (Ibn Manzur, 2003; al-Fayruz Abadi, 1998) 
manakala dalam bahasa Inggeris, ia dikenal sebagai “an 
animal that many people keep as a pet, or for working 
on farms, hunting and so on ” (Dr. Keith Brown, et al. 
2007). 


Ciri-Ciri Biologi Anjing 

Anjing merupakan haiwan mamalia kamivor. Ia telah 
dipelihara sejak 12,000 tahun lalu atau mungkin sejak 
150 000 berasaskan bukti-bukti genetik sedia ada 
(Monika@Munirah Abd Razak, Nik Mohd Zaim Ab 
Rahim, 2011). Anjing berasal dari keluarga yang sama 
dengan serigala, coyote dan musang. Ia boleh ditemui di 

seluruh pelusuk dunia samada di kawasan bandar, 
kampung dan hutan. 

Anjing memiliki rupa umum yang mudah dikenal 
iaitu bertubuh tegap berotot, badan dan ekor berbulu, 
berkaki empat, lidah teijelir dan telinga besar (Anne 
Hillyard, et al. 2001). Dari segi warna, terdapat 
pelbagai variasi wama anjing dari hitam ke putih, 
merah, kelabu dan perang. Anjing memiliki rahang kuat 
digunakan bagi menggigit, membunuh dan mencarik- 
carikkan makanan. 

Indera penglihatan, pendengaran dan deria bau 
anjing amat hebat. Matanya amat sensitif pada cahaya 
dan pergerakan. Anjing mampu mendengar bunyi 
berfrekuensi serendah 16 Hz hingga 70 KHz jika 
dibandingkan dengan manusia yang hanya boleh 
mendengar bunyi berfrekuensi serendah 20 Hz hingga 
20 KHz. Ini menjadikan anjing mampu mendengar 
suara empat kali lebih jauh dari manusia. 

Dilengkapi telinga besar berotot, boleh digerakkan 
serta efisien terhadap bunyi, ditambah 220 juta sel yang 
amat sensitif terhadap bau telah membentuk anjing 
sebagai pemangsa dan hai wan unggul. 

Spesies Anjing 

Anjing terdiri dari pelbagai spesies, antaranya baka 
jenis arau (anjing berbelang hitam putih), anjing liar 
(anjing yang hidup liar dalam hutan), anjing koreng 
(anjing bergaris kuning hitam), anjing nibong (anjing 
berwarna kuning kekelabuan). Termasuk kategori 
anjing ialah serigala (anjing yang berkeliaran secara 
berkumpulan dalam hutan) (Teuku Iskandar, et al. 
1970). 

Di luar negara, baka anjing yang popular ialah jenis 
‘Akita’ ( akita amerika atau akita jepun), ‘American Pitt 
Bull Terrier’, ‘Fila Braziliero’ ( brazilian Mastifj ), 
‘Dogo Argentino’ ( argentinian Mastifj ), ‘Tibetan 
Mastiff, ‘American Bulldog’, ‘Kai’ (korean dog ), 
‘Mallinois’ ( laeknois ), ‘Rafeiro Do Alentejo’ 
(porteguese watchdogs) dan ‘American Staffordshire 
Bull Terrier’ (Monika@Munirah Abd Razak, Nik Mohd 
Zaim Ab Rahim, 2011). 

Tabiat Anjing 

Anjing terkenal dengan sifat bengis dan ganas. Ia akan 
bertindak balas apabila merasa terancam atau tercabar. 
Anjing merupakan haiwan yang suka bersosial dan 
pemburu berkelompok. Sifatnya yang suka bermain, 
mudah dilatih dan beradaptasi dalam semua 
persekitaran menjadikannya penting kepada manusia. 
Oleh itu, kebiasaannya anjing dijadikan teman 
sehinggakan digelar “ teman terbaik manusia ” (Ruth 
Berman, 1.1') 

Kini, anjing menjadi haiwan peliharaan paling 
popular terutamanya bagi masyarakat Eropah. Anjing 


bermanfaat untuk menjaga kediaman dan memburu. 
Hal ini kerana anjing dikumiakan pelbagai kelebihan 
seperti dapat mencari jejak, mencium bau, tidur tidak 
pernah nyenyak, dapat menjaga sesuatu benda dan 
pintar. Ia dapat menerima ajaran yang tidak dapat 
dipelajari haiwan lain (Marion Nestle, Malden C. 
Nesheim, 2010). 

Kronologi Rabies (Penyakit Anjing Gila) di 
Malaysia 

Penyakit Rabies merupakan penyakit zoonotik 
disebabkan virus “ Lyssavirus ” (yang boleh menjangkiti 
manusia daripada anjing). Virus ini boleh menjangkiti 
manusia melalui luka gigitan, luka di kulit manusia 
yang terdedah kepada air liur, cairan atau tisu tubuh 
dari haiwan dijangkiti. Tempoh inkubasi penyakit ini 
antara 15 hari hingga enam bulan (Status Wabak Kes 
Penyakit Rabies Di Perlis, Kedah & Pulau Pinang, 
Mynewshub.ee, 18 September 2015). 

Diagnosis klinikal penyakit ini melalui 
pemerhatian tanda-tanda klinikal serta sejarah 
pendedahan virus ( virus exposure) pada anjing. Antara 
tanda-tanda klinikal pada anjing yang perlu 
diperhatikan termasuk perubahan kelakuan samada 
agresif (menyerang objek bergerak seperti manusia dan 
haiwan lain) atau monyok/dungu, lumpuh (paralysis ) 
dan berakhir dengan kematian. Diagnosis pengesahan 
boleh dilakukan melalui ujian Direct Flourescent 
Antibody Test (Ujian Pengesanan Antibodi) dan 
Polymerase Chain Reaction (PCR - Ujian Pengesanan 
Antigen). 

Kes terakhir jangkitan Rabies pada manusia di 
Malaysia adalah pada tahun 1999 manakala jangkitan 
pada anjing pada 2009. Malaysia telah mendapat status 
bebas penyakit Rabies daripada OIE ( Office 
International des Epizooties / Pertubuhan Kesihatan 
Haiwan Sedunia) dan WHO (Pertubuhan Kesihatan 
Sedunia) pada tahun 2012 (Penyakit Anjing Gila Masih 
Terkawal, Mynewshub.ee , 23 September 2015). 

Kes Rabies di Negeri Perlis 

Kes terbaru Rabies di Malaysia disahkan pada 17 Ogos 
2015 di negeri Perlis. Seekor anjing telah menggigit 
tuannya pada 27 Julai 2015 di Felcra Lubuk Sireh, Kaki 
Bukit dan dilaporkan kepada Jabatan Perkhidmatan 
Haiwan Negeri Perlis (DVS) pada 28 Julai 2015. DVS 
Perlis telah mengambil tindakan dengan mengarahkan 
anjing tersebut dikuarantin serta dilakukan pemantauan 
harian. Pada 30 Julai 2015 (hari kedua dikuarantin), 
anjing tersebut telah mati dan sampel otak anjing 
tersebut telah dihantar ke Institut Penyelidikan 
Veterinar (VRI) Ipoh bagi tujuan pengesahan diagnosis. 
Pada 17 Ogos 2015, VRI telah mengesahkan jangkitan 

virus Rabies pada anjing tersebut. 

Justeru, pewartaan sebagai kawasan wabak 
penyakit Rabies di Perlis telah dibuat oleh Kerajaan 
Negeri pada 19 Ogos 2015. Sehingga 10 September 
2015, penyakit ini telah merebak ke beberapa kawasan 
termasuk Kubang Tiga, Panggas Besar, Guar Nangka 
dan Pauh. 

Kes Rabies di Negeri Kedah 

D VS Negeri Kedah telah menjalankan survey dan 
pengambilan sampel pada hujung Ogos 2015 di daerah 
Kubang Pasu dan Kota Setar melalui pemusnahan 
anjing terbiar dan liar dalam langkah kawalan dan 
pecegahan penyakit Rabies, 

Pada 13 September 2015, VRI memaklumkan kes 
positif Rabies terhadap sampel dari Negeri Kedah. 
Sementara itu, dilaporkan 18 kes gigitan anjing pada 
manusia sehingga 20 September 2015 dengan dua 
daripadanya melibatkan anjing gila. Pengarah Jabatan 
Kesihatan Kedah, Dr. Norhizan Ismail berkata ia 
membabitkan 17 ekor anjing dengan dua kes berlaku di 
Kota Setar, Kuala Muda (tiga), Kulim (tiga), Kubang 
Pasu (enam), Padang Terap (satu), Bandar Baharu 
(satu) dan Langkawi (dua) (Kedah Catat 18 Kes 
Gigitan, 2 Babit Anjing Gila, Mynewshub.ee, 22 
September 2015). 

Hanya seekor anjing sahaja dapat ditangkap 
daripada 5 kes dan ujian ke atas sampel anjing tersebut 
mengesahkan kewujudan Rabies. Setakat ini, 17 sampel 
daripada anjing terbiar dan liar telah didapati positif 
Rabies. Pewartaan bagi Perintah Kawasan Jangkitan 
Anjing Gila dan Perintah Suntikan Pencegahan Anjing 
Gila telah diwartakan pada 18 September 2015 untuk 
keseluruhan negeri Kedah. 

Kes Rabies di Negeri Pulau Pinang 

Kes berikutnya di Pulau Pinang, seorang kanak-kanak 
digigit anjing di Balik Pulau dan sampel telah diambil 
dan disahkan positif bagi penyakit Rabies pada 16 
September 2015. 

Operasi kawalan dan pencegahan penyakit Rabies 
dimulakan sebaik sahaja pewartaan sebagai kawasan 
wabak penyakit Rabies dibuat Kerajaan Negeri Pulau 
Pinang. Jawatankuasa antara agensi (KKM, PBT, 
Daerah, Negeri dan lain-lain agensi berkaitan) telah 
diaktifkan untuk memberi kerjasama dengan pihak 
D VS dalam menangani wabak Rabies. 

Tindakan Kawalan Wabak Rabies 

Jabatan Perkhidmatan Verterinar telah mengambil 
langkah strategik kawalan dan pencegahan penyakit 
Rabies khususnya di tiga negeri yang disahkan wabak 
Rabies. 


Antara tindakan utama yang dilaksanakan adalah 
kawalan pemusnahan dan persampelan anjing 
terbiar/liar atau tidak bertuan; mempertingkatkan 
kempen kesedaran awam supaya anjing perlu 
divaksinasi dan dilesenkan khususnya di kawasan zon 
penampan sekitar jarak 30 km dari sempadan negara 
Thailand ( Immune-Belt ); anjing yang bertuan 
dinasihatkan mengurung/mengawal anjing dari terdedah 
kepada anjing liar; kawalan pemindahan serta kawalan 
import. 

Pada masa sama, Timbalan Menteri Kesihatan, 
Datuk Seri Dr Hilmi Yahaya memberi jaminan bahawa 
rakyat Malaysia tidak perlu bimbang kerana setiap 
hospital di negeri terlibat telah dibekalkan sejenis 
serum iaitu “ immunoglobulin ” secukupnya yang akan 
memberi mangsa antibodi melawan virus anjing gila 
(Penyakit Anjing Gila Masih Terkawal-Dr Hilmi, 
Mynewshub.ee, 23 September 2015). 

Signifikan Nas Yang Menyebutkan Anjing 
Sebagai Haiwan Fasiq 

Nabi Muhammad SAW ada memperingatkan akan 
bahaya haiwan tertentu melalui sabda baginda SAW 
sejak ribuan tahun dahulu. Perkara ini menjadi dasar 
perbahasan apabila memperkatakan mengenai 
kelompok haiwan fasiq (haiwan perosak) dalam Islam. 
Sabda Nabi SAW; 

Terjemahan: Diriwayatkan daripada Saidatina 
‘A’ishah RA, Nabi SAW pernah bersabda: “ Lima 
(jenis) haiwan yang fasiq dan boleh dibunuh 
walaupun di tanah haram iaitu: tikus, kala 
jengking, burung helang, burung gagak dan anjing 
lia. ” [Hadith riwayat al-Bukhari] 

Lafaz “ haiwan fasiq ” dalam hadith di atas 
bermaksud haiwan perosak, liar, buas, jahat, 
pengganggu, penceroboh dan berbahaya kepada 
manusia (Ibn Manzur, 2003). Haiwan dalam hadith 
merujuk kepada lima jenis haiwan perosak utama, iaitu 
tikus, kala jengking, helang, gagak dan anjing liar. 
Namun, ia tidak terhad pada lima haiwan tersebut. Nabi 
SAW turut menyebutkan ular dan cicak dalam riwayat 
lain (Ibn Hajar al-‘Asqalani, 2006). 

Fasiq Dan Signifikannya Kepada Haiwan 

Penggunaan “ fasiq ” bagi manusia bermakna keluarnya 
seseorang dari jalan ketaatan kepada Allah SWT dan 
banyak melakukan maksiat. Manusia fasiq disebut 
sebagai “ al-‘Asi ” (Muhammad ‘Abd al-Rahman bin 
‘Abd al-Rahim al-Mubarak Furi, 1.1.). Manakala 
penggunaan “fasiq” pada haiwan bermaksud dicabut 
kehormatan sebahagian haiwan disebabkan sifatnya 

yang membawa datang kemudaratan, kehinaan dan 
kemusnahan kepada manusia (Ahmad bin ‘Ali bin 
Hajar al-‘Asqalani, 2001). 

Berkaitan istilah [yijlii] iaitu hai wan melata, para 
ulama bersepakat penggunaan istilah tersebut dalam 
hadith tidak terhad kepada haiwan darat bahkan 
meliputi kalangan burung yang terbang di awan. Ini 
berdasarkan keumuman firman Allah SWT; 

Terjemahan: “ Dan tiadalah sesuatupun dari 
makhluk-makhluk yang bergerak di bumi melainkan 
Allah jualah yang menanggung rezekinya dan 
mengetahui tempat kediamannya dan tempat ia 
disimpan. Semuanya itu tersurat di dalam Kitab 
(Lauh Mahfuz) yang nyata. [Surah Hud (11): 6] ” 

Ketujuh-tujuh haiwan fasiq tersebut kesemua 
memiliki sifat zalim yang boleh mengancam 
kesejahteraan hidup (Abu al-Tayyib Muhammad Syams 
al-Haq al-‘Azim Abadi, 1968). 

Berkenaan jumlah sebenar haiwan yang disifatkan 
sebagai haiwan fasiq, Imam al-Suyuti telah menyatakan 
bahawa lima jenis haiwan fasiq yang utama iaitu tikus, 
kala jengking, helang, gagak dan anjing sebagaimana 
diriwayatkan daripada Ibn ‘Umar RA tidak bermaksud 
ianya khusus kepada lima jenis haiwan itu sahaja. Ia 
hanya merupakan salah satu bentuk i’tibar (contoh) 
dalam menyatakan jenis haiwan fasiq dan tidak menjadi 
dasar ketetapan dalam hujah dan hukum hanya bagi 
kelima-lima jenis haiwan itu sahaja. 

Kemungkinan Nabi SAW menyebutkan kelima- 
lima jenis haiwan ialah pada mulanya dan kemudiannya 
baginda SAW menyebutkan selepas itu jenis-jenis 
haiwan yang lain yang sama hukum fasiqnya dengan 
lima haiwan yang utama. Maka, bilangan “ lima ” 
haiwan fasiq ini tidaklah tetap. 

Turut dinyatakan dalam sebahagian riwayat 
‘A’ishah RA dengan lafaz “empat” dan juga “enam”. 
Adapun hadith yang menyatakan “empat” jenis haiwan 
fasiq yang dikeluarkan oleh Imam Muslim riwayat al- 
Qasim dari ‘A’ishah RA dengan tidak menyebutkan 
gagak. Manakala “enam” jenis haiwan fasiq 
sebagaimana dinyatakan Imam Muslim riwayat dari 
Abu ‘Uwanah dari ‘A’ishah RA pula ditambah ular. 

Dalam hadith riwayat Abu Sa‘id al-Khudri RA 
pula, disebutkan sebanyak “tujuh” jenis haiwan fasiq 
dengan tambahan “al-Sab 'u al- ‘Adi” iaitu haiwan buas 
yang biasa secara adatnya memusuhi manusia. 

Selain itu, dalam hadith riwayat Abu Hurayrah RA 
yang dikeluarkan oleh Ibn Khuzaymah, ada dinyatakan 
harimau dan serigala yang menjadikan “ sembilan ” 
haiwan fasiq. Hadith ini juga turut dikeluarkan oleh Ibn 
Abu Shaibah, Sa‘id bin Mansur dan Abu Dawud dari 
jalan Sa‘id bin Musayyib. 


Namun begitu, berkenaan empat, lima, enam, tujuh 
dan sembilan jenis haiwan fasiq, hanya untuk 
menunjukkan persepakatan ulama tentang ‘ illah sifat 
haiwan tersebut iaitu “ menyakiti ” (' aqur ), “tidak 
bermanfaat ” dan “ suka berbuat kerosakan ” pada 
manusia (Ahmad bin ‘Ali bin Hajar al-‘Asqalani, 2001; 
Abu ‘Abd Allah Muhammad bin Ahmad bin Abu Bakr 
al-Qurtubi, 2006; ‘Ali bin Adam bin Musa al-Ityubi al- 
Wallawi, 1.1 ). 

Dalam bahasa mudahnya, ia bermaksud “haiwan 
perosak ” iaitu haiwan-haiwan yang melanggar 
sunnatullah sebagai makhluk yang sepatutnya tunduk 
kepada pemerintahan manusia sebagai khalifah Allah 
SWT dan menambah kemusnahan di muka bumi (Abu 
‘Abd Allah Muhammad bin Muhammad bin Yusuf al- 
Sanusi al-Hasani, 1.1.). 

Perkaitan tikus, cicak dan haiwan lain yang 
dinamakan Nabi SAW sebagai fasiq, hanya sebagai satu 
bentuk perumpamaan (isti 'arah) kepada aspek 
kemudaratan yang dibawa oleh haiwan-haiwan berikut 
(Muhammad ‘Abd al-Rahman bin ‘Abd al-Rahim al- 
Mubarak Furi, t.k'). Imam Ibn Daqiq al-‘Aid ada 
menyatakan; 

“Memperlakukan hukum tersebut (memanggil fasiq) 
pada semua haiwan yang mempunyai sifat 
“mengganggu (menyakiti manusia) ” merupakan 
pandangan yang kuat menurut ulama qias. Ini jelas 
menurut isyarat nas yang membolehkan membunuh 
kelompok haiwan tertentu, kerana sifatnya yang 
fasiq, yakni melampaui batas” (Ibn Hajar al- 
‘Asqalani, 2006). 

Justeru, faktor utama haiwan dikaitkan dengan 
istilah fasiq amat berkaitan dengan sifat “ mengganggu ”, 
“mendatangkan mudarat, ” dan “melampaui batas ” 
haiwan-haiwan tertentu kepada manusia. Imam al- 
Nawawi ada menyatakan bahawa haiwan-haiwan 
tertentu digelar fasiq oleh kerana keluarnya hanya 
mengganggu dan membuat kerosakan di jalan yang 
biasa dilalui haiwan tunggangan (Yahya bin Sharf Al- 
Nawawi, 1930). 

Perkaitan Haiwan Fasiq Dengan Haiwan 
Perosak 

Menurut Kamus Dewan , haiwan perosak bermaksud 
haiwan yang merosak dan memusnahkan sesuatu benda 
misalnya tanaman dan harta benda manusia. Haiwan 
perosak juga bererti haiwan yang jahat. Manusia seperti 
golongan petani tidak suka dengan haiwan perosak dan 
ia dibunuh melalui penggunaan racun (Kamus Dewan 
Online, 20 September 2013). Melihatkan kepada 
takrifan secara asas, definisi haiwan perosak adalah 
sama dengan haiwan fasiq. 

Namun, takrifan hai wan perosak dalam Islam lebih 
meluas. Para ulama menggunakan istilah haiwan fasiq 
kerana ada dinyatakan Nabi Muhammad S A W. 
Kelompok haiwan fasiq tidak terhad kepada haiwan 
yang disebutkan dalam riwayat sahaja, (iaitu tikus, kala 
jengking, gagak, helang, cicak, ular dan anjing). 

Mereka turut memasukkan spesies haiwan lain 
seperti lipan, serigala dan harimau malah semua haiwan 
yang bersifat memusuhi manusia atau haiwan temakan, 
menjej askan kesihatan atau hasil tanaman dalam 
kategori “ haiwan fasiq ”. Pendapat ini disokong oleh 
para pendokong mazhab Syafie, Maliki, Hanafi dan 
Hanbali (Ibn Hajar al-‘ Asqalani, 2006). 

Oleh itu, para ulama bersepakat bahawa permisalan 
anjing ‘aqur yang ada dinyatakan dalam hadith adalah 
untuk mengisyaratkan gelaran “ 'fasiq ” kepada semua 
haiwan sama sifat yang mengganggu manusia dengan 
cara mengancam dan menyerang dengan gigitan taring 
dan gigi tajam seperti serigala, bemang, dubuk, 
harimau, buaya, jemng dan singa. 

Kesimpulannya, semua haiwan yang memiliki 
sifat-sifat yang ditonjolkan anjing ‘aqur adalah 
tergolong dalam kalangan haiwan fasiq yang hams 
dibunuh jika berbahaya dan terdapat ancaman. 

Hal ini kerana haiwan perosak mempunyai 
persamaan dengan haiwan fasiq dari aspek 
menghadirkan mudarat, gangguan dan ancaman kepada 
manusia, haiwan temakan, harta benda dan hasil 
tanaman. 

Justem, istilah haiwan perosak tidak berbeza 
dengan haiwan fasiq. Haiwan fasiq hanyalah istilah 
pemmpamaan baginda SAW dalam memberi panduan 
untuk menentukan haiwan yang melampaui batas dan 
hams dihindari demi memelihara agama, nyawa, akal, 
harta benda dan ketumnan umat Islam (Muhammad 
‘Abd al-Rahman bin ‘Abd al-Rahim al-Mubarak Furi, 
1 . 1 .). 

Ulasan Fiqh al-Hadith Mengenai Anjing 
Sebagai Haiwan Perosak 

Anjing Dan Sifatnya 

Anjing mempakan haiwan peliharaan popular dalam 
kalangan masyarakat selain kucing. Anjing terdiri dari 
pelbagai spesies dan warna. Deria bau, pendengaran 
yang tajam, bengis, tidur yang tidak pernah lena, 
penyayang dan bijak telah membuatkannya bermanfaat 
bagi manusia. 

Dikatakan manusia pertama menggunakan anjing 
sebagai pengawal ialah Nabi Nuh AS (‘Ali bin Adam 
bin Musa al-Ityubi al-Wallawi, 1.1.). 

Berkenaan istilah yang memjuk kepada sifat anjing 
(fasiq atau perosak) yang berbahaya dan hams dibunuh, 
Nabi SAW menggunakan istilah “ al-Kalb al-‘Aqur ” 


bermaksud anjing liar yang menyerang dan menggigit 
(ganas). Justem, para ulama berselisih pendapat tentang 
maksud sebenar “ al-Kalb al- ‘Aqur. ” 

Sebahagian mereka mengatakan singa, sebahagian 
mengatakan serigala dan sebahagian lagi mengatakan 
semua haiwan buas bertaring. 

Imam Abu Hanifah pula berpandangan “‘aqur” 
yang dimaksudkan hadith adalah khusus kepada anjing, 
tidak ada haiwan yang memiliki sifat sepertinya kecuali 
serigala. Manakala Imam Malik berpendapat semua 
haiwan yang mengigit, menyerang dan menakutkan 
manusia seperti singa dinamakan ‘aqur. Inilah pendapat 
yang menjadi pegangan jumhur (Ibn Hajar al-‘Asqalani, 
2006). 

Maksud “ al-Kalb al-Aqur ” tidak terhad kepada 
anjing. Ia turut meliputi haiwan pemangsa lain misalnya 
serigala, bemang dan harimau yang memusuhi manusia 
secara semulajadi dan mengancam dengan taringnya. 
Pandangan ini tumt disokong oleh Zayd Aslam, Sufyan 
al-Thawri, Ibn ‘Uyaynah, Imam al-Shafi‘i dan Imam 
Ahmad (Yahya bin Sharf Al-Nawawi, 1930). 

Oleh itu, anjing dan haiwan ganas lain yang 
bersifat memusuhi, mengancam dan menyakiti manusia 
adalah termasuk dalam hukum al-Kalb al- ‘Aqur. 

Pengharaman Anjing Dalam Islam 

Pengharaman anjing adalah pada memakan daging, 
bukan menyentuhnya. Oleh itu, mazhab Hanafi 
berpandangan anjing bukan najis kerana ia bermanfaat 
untuk pelbagai kegunaan. Hanya bahagian mulut, air 
liur, dan muntahnya dikira najis dan perlu dicuci 
dengan tujuh kali basuhan berdasarkan nas ; (Wahbah 
al-Zuhayli, 1985) 

Terjemahan: Diriwayatkan daripada Abu Hurayrah 
RA katanya: Rasullullah SAW bersabda: “ Apabila 
anjing menjilat (minum) di dalam bekas kamu, 
maka (tumpahkan isinya) dan basuhlah ia sebanyak 
tujuh kali. ” [Hadith riwayat Muslim, Abu Dawud, 
al-Tirmidhi, al-Nasa’i dan Ibn Majah] 

Menurut mazhab Maliki, anjing sama ada 
digunakan untuk tujuan berburu, mengawal temakan 
atau sebaliknya adalah suci. Jika terdapat jilatan, titisan 
air liur atau kakinya masuk ke dalam bekas, hendaklah 
dicuci atas dasar mentaati perintah Nabi SAW. Mazhab 
al-Shafi’i dan Hanbali pula berpandangan anjing dan 
semua bahagiannya adalah najis (Wahbah al-Zuhayli, 
1985). 

Bagi pemelihara anjing, pahalanya akan 
berkurangan setiap hari. Ini berasaskan hadith; 

Terjemahan: “Seseorang yang memelihara anjing, 
maka amal seseorang itu akan berkurang, satu qirat 
setiap hari, kecuali anjing penjaga tanaman dan 

penjaga haiwan ternak” [Hadith riwayat al- 
Tirmidhi] 

Oleh itu, seseorang Muslim tidak boleh 
memelihara anjing di dalam rumah melainkan untuk 
keperluan keselamatan dan perburuan. 

Syeikh Ahmad Kutty berpendapat anjing tidak 
boleh dipelihara kecuali bagi tujuan perburuan, anjing 
pemandu bagi orang kurang upaya, membantu 
pentemakan haiwan, menjaga keselamatan rumah dan 
terlibat dalam proses penguatkuasaan undang-undang 
oleh polis dan kastam (Monika@Munirah Abd Razak, 
Nik Mohd Zaim Ab. Rahim, 2011). Hal ini kerana 
setiap sesuatu yang mengurangkan pahala adalah 
petunjuk kepada hukum haram. 

Menurut Ibn Hajar, anjing haram dipelihara kerana; 
[Pertama] boleh menakutkan jiran, tetamu dan orang 
lalu lalang. [Kedua]: Mengurangkan pahala 
pembelanya. [Ketiga]: Keengganan malaikat masuk ke 
dalam rumah yang ada anjing. 

Terjemahan: Diriwayatkan daripada ‘Ubaidillah bin 
‘Abdillah katanya: dia mendengar Ibn ‘Abbas RA 
berkata: Aku mendengar dari Abu Talhah al-Ansari 
RA (Zaid bin Sahi bin Aswad) berkata: Aku 
mendengar Rasullullah SAW bersabda: “ Malaikat 
tidak akan masuk ke dalam rumah yang di 
dalamnya ada anjing dan gambar yang menyerupai 
(sesuatu yang bernyawa)” [Hadith riwayat al- 
Bukhari] 

[Keempat]: Tabiat anjing yang suka menjilat dan 
kenajisan jilatan itu akan menyukarkan pembelanya 
(Ahmad bin ‘Ali Ibn Hajar al-‘Asqalani, 1986). 

Hukum Membunuh Anjing 

Terjemahan: Diriwayatkan daripada ‘Abd Allah Ibn 
‘Umar RA, “Sesungguhnya Rasullullah SAW telah 
memerintahkan supaya dibunuh anjing-anjing” 
[Hadith riwayat al-Bukhari, al-Tirmidhi, al-Nasa’i 
dan Ibn Majah] 

Jika dilihat secara zahir, Nabi SAW telah 
memerintahkan agar dibunuh semua jenis anjing. 
Namun, perintah ini kemudiannya dimansukhkan 
melalui sabda berikut, 

Terjemahan: Diriwayatkan daripada ‘Abd Allah bin 
Maghfal RA katanya: Rasullullah SAW bersabda: 

“Kalaulah anjing bukan merupakan satu umat dari 
umatku, nescaya akan aku perintahkan supaya 
dibunuh semuanya, maka bunuhlah daripadanya 
setiap (anjing) yang hitam” [Hadith riwayat Abu 
Dawud] 


Mengulas nas berikut, Abu Sulayman al-Khattabi 
berkata Islam tidak suka akan kepupusan sesuatu umat. 
Setiap makhluk memiliki peranan tersendiri dalam 
ekosistem (Yusuf al-Qardawi, 1997). 

Menurut al-Khattabi lagi, “ anjing hitam” 
merupakan perumpamaan bagi anjing jahat yang 
mengancam manusia (‘Izzat ‘Ubaid al-Da‘as, 1997). 
Anjing hitam merupakan spesies anjing paling jahat dan 
buas (Abu al-Tayyib Muhammad Syams al-Haq al- 
‘Azim Abadi, 1968). Hasil buruan anjing hitam juga 
tidak halal dimakan (‘Izzat ‘Ubaid al-Da‘as, 1997). 
Malah, anjing hitam turut dikaitkan dengan syaitan. Ini 
berdasarkan hadith; 

Terjemahan: Diriwayatkan daripada Abu Dhar RA 
katanya: “Aku telah bertanya kepada Rasullullah 
SAW tentang anjing hitam, maka Rasullullah SAW 
bersabda: Itu adalah syaitan” [Hadith riwayat Ibn 
Majah] 

Justeru, umat Islam tidak boleh membunuh semua 
jenis anjing. Hanya jenis “anjing hitam” dan 
seumpamanya sahaja yang perlu dibunuh (Safa al- 
Dawwi Ahmad al-‘Adawi, 1999). Jenis anjing lain 
perlu dibiarkan tanpa gangguan. Anak-anaknya yang 
tidak bersifat dengan sifat sedemikian {al- ( aqur) juga 
terkecuali dari kategori haiwan fasiq yang perlu 
dibunuh. 

Metode Interaksi Dengan Haiwan Fasiq 
(Haiwan Perosak) Berasaskan Fiqh al-Hadith 

Mengenal haiwan fasiq dan jenis seumpamanya 
merupakan piawaian utama dalam hal ini. Haiwan fasiq 
(haiwan perosak) dikenalpasti berasaskan empat dasar 
utama iaitu: 

[PertamaJ: Haiwan yang mengganggu kesejahteraan 
hidup manusia (melampaui batas). 

[Kedua] : Haiwan yang mengancam nyawa dan 
kesihatan manusia. 

[Ketiga]: Haiwan yang merosakkan harta benda 
(membuat kemusnahan dan kerosakan). 

[Keempat]: Haiwan yang mengancam haiwan temakan 
dan tanaman. 

Memahami sifat-sifat haiwan fasiq, membolehkan 
langkah mengenalpasti, mencegah dan menangani 
ancaman kelompok haiwan perosak dan seumpama 
dapat dilakukan dengan lebih berkesan. Ini sekaligus 
mengelakkan sebarang kekeliman yang boleh 
menyebabkan kepupusan haiwan yang tidak terlibat dan 
menyumbang kepada ketidakstabilan ekosistem. 

Allah SWT telah memberikan kebebasan untuk 
membunuh haiwan fasiq (haiwan perosak). Namun, 
hak-hak haiwan perlu dipelihara. Semasa proses 
penyembelihan misalnya, umat Islam disuruh 

melakukannya jauh dari pandangan hai wan lain dan 
begitu juga keadaan selepasnya. Ini bertujuan melatih 
manusia menghormati dan menghargai sesuatu jiwa. 

Rasullullah SAW menggalakkan umatnya 
menunjukkan rasa timbang rasa terhadap haiwan, tidak 
memukul, tidak membiarkannya kelaparan, tidak 
melaga-lagakan haiwan sesama sendiri apatah lagi 
menzaliminya. 

Mengetahui kaedah terbaik untuk berinteraksi 
dengan kelompok haiwan fasiq (haiwan perosak) 
sekaligus menghilangkan mudaratnya pada manusia. 

Metode terbaik diajarkan Nabi SAW ialah dengan 
cara membunuh. Malah, gelaran fasiq terhadap haiwan 
itu sendiri telah menjadikannya harus dibunuh (Ahmad 
bin ‘Ali bin Hajar al-‘Asqalani, 2001). Hal ini 
berlandaskan kaedah fiqh al-Darar Yuzal, iaitu 
kemudaratan mesti dihapuskan (Abd. Latif Muda, 
Rosmawati Ali @ Mat Zin, 2000). 

Kaedah Membunuh Haiwan Perosak 

Islam menganjurkan umatnya supaya menggunakan 
cara paling ihsan dalam melaksanakan pembunuhan. 
Cara terbaik untuk membunuh kelompok haiwan 
tersebut ialah dengan satu kaedah asas dalam Islam 
iaitu dengan satu pukulan yang terus mematikan. 

Hal ini dikiaskan dari cara membunuh cicak yang 
diajarkan Nabi SAW. Sekaligus dapat mengelakkan 
haiwan tersebut terseksa menanggung kesakitan 
sementara menunggu pukulan kedua (Abu ‘Abd Allah 
Muhammad bin Muhammad bin Yusuf al-Sanusi al- 
Hasani, 1.1.; Muhammad bin ‘Abd Rahman Ibn ‘Abd 
Rahim al-Mubarakfuri, 1.1.). 

Sheikh ‘Iz al-Din Ibn ‘Abd al-Salam turut 
menyebutkan membunuh dengan pukulan pertama 
merupakan kaedah terbaik (Abu al-Tayyib Muhammad 
Syams al-Haq al-‘Azim Abadi, 1968) bahkan menepati 
maqasid hadith Nabi SAW berikut, 

Terjemahan: Diriwayatkan daripada Shaddad bin 
Aws RA, sesungguhnya Nabi SAW pernah 
bersabda: “ Sesungguhnya Allah SWT telah 

mewajibkan ihsan kepada semua perkara. Jika 
kamu membunuh, maka elokkan pembunuhan kamu 
(bunuh dengan sifat ihsan)T [Hadith riwayat 
Muslim dan Abu Dawud] 

Mengulas cara paling tepat membunuh haiwan 
fasiq, harus diteliti pada kaedah Saidatina ‘A’ishah RA. 
Beliau menggunakan tombak dan lembing untuk 
membunuh cicak. 

Terjemahan: Diriwayatkan daripada Sa‘id bin al- 
Musayyib RA, ada seorang perempuan (Ummu 
Sharik) datang kepada ‘A ’ishah RA dan di 
tangannya ada lembing. Maka A’ishah bertanya: 


"Untuk apakah lembing ini?'. Ummu Sharik pun 
menjawab: "Untuk membunuh cicak. Kerana 
Sesungguhnya Nabi SAW telah menceritakan saat 
Nabi Ibrahim AS ketika dicampakkan ke dalam api, 
tiada seekor pun haiwan yang tidak cuba 
memadamkan api yang sedang membakar kecuali 
cicak, maka Nabi SAW memerintahkan agar 
membunuhnya." [Hadith riwayat al-Nasa’i]. 

Terjemahan: Diriwayatkan daripada Sa’ibah Maulah 
Al-Fakih bin Al-Mughirah bahawasanya dia 
menemui Aisyah RA dan melihat di dalam 
rumahnya terdapat sebuah tombak. Dia pun 
bertanya kepada A’ishah RA: ‘Wahai Ummul 
Mu ’minin, apa yang engkau lakukan dengan 
tombak ini? ”. Aisyah RA menjawab: “Untuk kami 
membunuh cicak-cicak. Sesungguhnya Nabi SAW 
pernah memberitahu kami bahawa tatkala Ibrahim 
AS dilemparkan ke dalam api tidak ada satu pun 
haiwan di bumi saat itu kecuali dia akan 
memadamkannya kecuali cicak yang meniup- 
niupkan apinya. Maka Rasulullah SAW 
memerintahkan agar membunuhnya. ” [Hadith 
riwayat Ibn Majah]. 

Signifikannya, hal ini dilakukan agar urusan 
pembunuhan menjadi lebih baik (‘Ali bin Adam bin 
Musa al-Ityubi al-Wallawi, 1996) sebagaimana 
dikiaskan dari penggunaan pisau tajam bagi 
menyembelih haiwan agar tidak menyeksakan dan 
kurang mendatangkan kesakitan. 

Selanjutnya, Islam melarang membunuh haiwan 
dengan cara membakar, melemas, memberi makan 
makanan beracun atau cara lain berasaskan kekejaman. 
Ini berpandukan hadith riwayat Abu Hurayrah RA: 

Terjemahan: “ Seorang nabi daripada nabi-nabi 
telah duduk dibawah sebatang pokok, dan seekor 
semut betina menggigitnya, maka baginda telah 
memerintahkan pengikutnya supaya keluar dari 
(kawasan) bawah pokok tersebut. Kemudian 
baginda memerintahkan supaya dibakar seluruh 
sarang semut tersebut dengan api, maka Allah SWT 
mewahyukan kepadanya: Adakah hanya kerana 
seekor semut betina?” [Hadith riwayat al-Bukhari, 
Muslim dan Abu Dawud] 

Kaedah Memukul dan Menyembur Racun Pada 
Haiwan Perosak 

Terjemahan: Diriwayatkan daripada Jabir RA 
berkata: “ Rasullullah SAW melarang memukul 
haiwan pada bahagian muka dan menyembur racun 
pada mukanya .” [Hadith riwayat Muslim dan al- 
Tirmidhi] 

Mengulas nas berikut, memukul haiwan pada 
bahagian muka adalah dilarang kerana kepala 
merupakan anggota tubuh yang lembut dan sensitif. 
Ijma’ ulama turut mengharamkan semburan racun pada 
muka haiwan berdarah ( al-Adami ) seperti keldai dan 
unta kerana menyeksa haiwan. Riwayat lain menyebut, 
baginda SAW pernah melaknat orang yang meracun 
himar (keldai) pada wajahnya (Yahya bin Sharf Al- 
Nawawi, 1969). 

Bagi perbuatan menyembur racun pada wajah 
haiwan tidak berdarah ( ghair al-Adami) seperti semut 
dan kala jengking, Imam al-Nawawi menghukum 
makruh perbuatan tersebut. Imam al-Baghawi pula 
tetap tidak membolehkannya, dengan merujuk kepada 
laknat Nabi SAW yang menunjukkan pengharaman 
sesuatu perbuatan. 

Kesimpulannya, menyembur racun pada muka 
haiwan berdarah ( al-Adami ) adalah haram. Semburan 
racun yang diharuskan Islam hanya pada anggota selain 
dari muka. Misalnya pada belakang badan unta dan 
lembu bertujuan membezakan haiwan temakan. Inilah 
pegangan sahabat RA dan jumhur ulama. Namun, 
Imam Abu Hanifah tetap tidak membolehkannya dan 
menghukum makmh kerana menyeksakan haiwan 
(Yahya bin Sharf al-Nawawi, 1969). 

Sebaiknya, penggunaan racun untuk menangani 
ancaman haiwan fasiq jenis berdarah {al-Adami) perlu 
dielakkan. Kaedah seperti menembak dan memukul 
lebih berkesan terhadap kelompok tersebut. Hal ini 
kerana racun boleh memberi kesan bumk yang 
menyeksakan dengan cara meresap ke dalam saluran 
darah dan merosakkan organ dalaman haiwan. 

Bagi haiwan tidak berdarah {ghair al-Adami ), 
menyembur racun pada bahagian selain muka adalah 
hams. Jika menyembur racun pada bahagian muka, 
hukumnya makruh (Yahya bin Sharf al-Nawawi, 1969) 
dan tidak sampai kepada hukum haram. Ini mengambil 
kira pandangan Imam al-Nawawi dan kesulitan dalam 
menangani ancaman haiwan fasiq tidak berdarah {ghair 
al-Adami) yang kecil, licik dan sukar ditentukan 
bahagian yang ingin disembur racun. 

Kaedah Pemindahan dan Pemusnahan Habitat 
Haiwan Perosak 

Habitat haiwan fasiq (haiwan perosak) yang tinggal 
jauh dari manusia seperti kala jengking, ular, helang 
dan seumpama tidak boleh dimusnahkan. Hal ini kerana 
ia menjadi tempat tinggal anak-anak haiwan terbabit 
yang terkecuali dari hukum haiwan fasiq. Haiwan jenis 
ini lebih tertumpu mencari mangsa untuk dimakan, 
bersifat mementingkan kawasan dan jarang 
mengganggu manusia melainkan diancam atau 
kawasannya telah diceroboh. 

Bagi spesies haiwan fasiq (haiwan perosak) yang 
tinggal di dalam atau berhampiran persekitaran manusia 


sehingga menghadirkan gangguan dan ancaman kepada 
manusia seperti tikus, gagak, anjing dan cicak. Habitat 
tersebut wajib dimusnahkan dan anak-anaknya perlu 
dibunuh atau dipindahkan dari kediaman manusia. 

Kaedah Efektif Kontemporari Yang Selaras Dengan 
Tuntutan Syara ’ 

Bagi haiwan fasiq yang lebih besar dan tidak mungkin 
mati dengan satu pukulan seperti anjing, cara lain 
adalah diharuskan seperti menembak, memasang jerat, 
perangkap dan penggunaan pagar elektrik harus 
dilakukan jika berkesan menghindarkan gangguan 
makhluk perosak dengan syarat tiada unsur penyeksaan 
dan ikhlas kerana Allah SWT (Yahya bin Sharf al- 
Nawawi, 1969). 

Oleh itu, metode lain adalah harus dilaksanakan 
sesuai dengan kemajuan teknologi semasa dalam 
interaksi manusia dengan haiwan fasiq (haiwan 
perosak). 

Prinsip utama dalam interaksi dengan haiwan fasiq 
(haiwan perosak) mestilah dijaga, iaitu membunuh 
bukan sekadar suka-suka, tetapi atas dasar maslahah, 
ikhlas dalam perbuatan, tidak mengandungi unsur 
penyeksaan dan penganiayaan haiwan serta efektif. 
Islam mengutuk perbuatan membunuh mana-mana 
haiwan tanpa keperluan. Hal ini dijelaskan menerusi 
hadith berikut; 

Terjemahan: Diriwayatkan daripada ‘Amru bin al- 
Sharid katanya, aku mendengar al-Sharid RA 
berkata: Aku mendengar Rasullullah SAW 
bersabda: “Barangsiapa membunuh burung sia-sia, 
maka ia akan mengadu di hadapan Allah SWT nanti 
dengan berkata: “Ya Allah ya tuhanku, si fulan 
telah membunuhku sia-sia dan bukan untuk 
manfaat .” [Hadith riwayat al-Nasa’i] 

Teknik Kawalan Khusus Terhadap Anjing 
Penyebar Wabak Rabies 

Berbalik kepada permasalahan anjing penyebar rabies 
yang mendapat perhatian di Malaysia sejak akhir-akhir 
ini, perlu diketahui rabies merupakan virus yang dapat 
menjelaskan otak dan sumsum tulang belakang semua 
mamalia, termasuk anjing, kucing dan manusia. 
Meskipun ia dapat dicegah, terdapat fakta yang 
membuatkan penyakit rabies ditakuti oleh orang ramai. 

Menurut World Health Organization (WHO), pada 
setiap tahun, rabies menyebabkan kematian sebanyak 
55,000 orang dan jutaan haiwan di seluruh dunia di 
mana 56% berlaku di Asia dan 44% di Afrika. Setelah 
gejala-gejala jangkitan rabies muncul, riwayat mangsa 
akan berakhir dengan kematian. 

Tiada kaedah rawatan khusus untuk rabies. 
Pencegahan dan tindakan awal mendapatkan vaksin anti 
rabies adalah perlu untuk menyelamatkan nyawa 
(WHO, Rabies Surveillance, 5 Disember 2015; OIE, 
Rabies, 5 Disember 2015) 

Manusia merupakan penyebab utama secara tidak 
langsung terhadap masalah penyebaran wabak rabies. 
Sikap pemilik yang hanya pandai membela haiwan 
peliharaan akan tetapi tidak memberikannya makanan, 
tempat tinggal atau membiarkan haiwan peliharaan 
seperti anjing dan kucing bebas merayau tanpa sekatan, 
tidak memberikan suntikan imunisasi pada haiwan 
jagaan setahun sekali dan memandang remeh tentang 
aspek kesihatan haiwan didapati menyumbang kepada 
masalah haiwan berkeliaran, mendorong interaksi 
haiwan terhadap manusia sekitar sekaligus 
memudahkan penularan wabak rabies. 

Anjing liar yang bebas berkeliaran adalah antara 
penyebar utama rabies. Rabies boleh menjangkiti 
haiwan peliharaan dengan mudah melalui gigitan, air 
liur, cairan atau tisu tubuh dari haiwan yang dijangkiti. 
Ini seterusnya akan merisikokan manusia yang terdedah 
secara langsung kepada haiwan tersebut. 

Jangkitan dan penyakit kulit turut boleh berlaku 
jika manusia tidak berhati-hati dengan air liur anjing. 
Kuman-kuman yang berasal daripada air liur anjing 
mampu meresap ke dalam kulit dan membentuk kudis 
dan calar-calar badan. Kajian juga membuktikan anjing 
adalah penyebab utama kanser payudara pada 
kebanyakan wanita di Eropah (Monika@Munirah Abd 
Razak, Nik Mohd Zaim Ab Rahim, 2011). 

Justeru, hukum fasiq bagi anjing yang bersifat 
‘aqur (mampu mengancam, menyakiti dan memusuhi 
manusia dengan taring dan gigi) yang boleh dibunuh 
turut terpakai terhadap kalangan anjing yang menjadi 
penyebar atau telah dijangkiti wabak rabies yang 
terbukti berpotensi membawa maut kepada manusia. 
Hukum ini secara tidak langsung memberi panduan 
bagaimana menangani anjing ganas, galak, liar dan 
berpenyakit. 

Bagi tujuan itu, Sheikh ‘Atiyyah Saqar, bekas 
pengerusi Majlis Fatwa Universiti al-Azhar, Mesir telah 
merumuskan hukum membunuh anjing seperti berikut: 

1. Tidak boleh membunuh anjing yang terlatih 
untuk tujuan-tujuan yang dibenarkan syara’ 
seperti untuk keselamatan, jurupandu, 
pentemakan dan seumpama. 

2. Anjing yang tidak bermanfaat. Sekiranya 
berbahaya seperti mengancam kanak-kanak, 
menyebarkan wabak, penyakit atau 
mengganggu kejiranan, maka diharuskan 
membunuhnya bagi tujuan kawalan. Ini 
merupakan pendapat jumhur ulama. 

3. Anjing yang tidak bermanfaat dan tidak 
memudaratkan. Para ulama berselisih pendapat 
sama ada harus atau haram membunuhnya. 


Imam al-Haramayn mengecualikan anjing 
yang tidak memudaratkan dari dibunuh kecuali 
anjing hitam dan seumpama. Mazhab Maliki 
pula mengharuskan membunuh semua jenis 
anjing kecuali anjing yang bermanfaat kepada 
manusia. 

Kesimpulannya, anjing perlu dibunuh jika 
mengandungi maslahah (kebaikan) kepada manusia dan 
sebagai langkah menghindari kejahatannya. Makruh 
hukumnya jika membunuh anjing tanpa keperluan 
mendesak. 

Anak-anak anjing yang tidak bersifat dengan sifat 
sedemikian (al-‘Aqur) tidak termasuk dalam kategori 
haiwan fasiq dan perlu dibiarkan hidup (Abu ‘Abd 
Allah Muhammad bin Ahmad bin Abi Bakr al-Qurtubi, 
2006). 

Setakat ini, kaedah pelupusan, suntikan PTS (Put 
to Sleep ) atau kawalan populasi (nama alternatif bagi 
pembunuhan) merupakan kaedah terbaik bagi 
mengawal wabak secara total. 

Jika terdapat kaedah lain yang difikirkan efektif 
bagi tujuan pengawalan mengikut kaedah moden dalam 
menangani wabak rabies bawaan anjing seperti langkah 
penvaksinan, imunisasi, penangkapan dan kuarantin 
terhadap anjing seperti yang dicadangkan oleh WHO, 
maka tindakan tersebut boleh dilakukan. 

Kesimpulan 

Islam bukanlah agama yang menganjurkan kekejaman 
dan meminggirkan hak-hak haiwan untuk hidup di 
muka bumi Allah SWT. Islam meraikan hak dan 
keperluan semua pihak selagi mana ia tidak melampaui 
batas. Selagi mana haiwan itu hidup, Islam meraikan 
kewujudannya. Begitu juga ketika mahu dicabut 
nyawanya, Islam mengajarkan cara yang paling ihsan 
untuk melakukannya. Hal ini perlu difahami dengan 
baik untuk menghindari sebarang bentuk salah faham 
terhadap Islam. 

Menghilangkan kemudaratan pada sesama Islam 
dari segenap arah, termasuk ancaman haiwan fasiq 
adalah dalam ruang lingkup amar ma‘ruf] manakala 
menzalimi dan membunuh haiwan tanpa hak 
merupakan perkara nahy mungkar. 

Kerjasama erat antara anggota masyarakat dapat 
menjamin keharmonian hidup. Bayangkan jika haiwan 
fasiq seperti anjing liar berpenyakit Rabies dibiarkan 
bebas tanpa kawalan, nescaya manusia tidak akan 
pernah tenteram (Mardzelah Makhsin, 2007). 

Oleh itu, jelas apa yang diucapkan Nabi 
Muhammad SAW itu benar, tepat dan praktikal 
sepanjang zaman. Inilah harta paling bernilai kepada 
umat Islam. Hal ini kerana segala yang dianjurkan 
Rasullullah SAW berkait rapat dengan kesejahteraan 
manusia dan tidak terkecuali turut memelihara hak-hak 

haiwan dari penindasan. Hasilnya dapat mewujudkan 
hubungan sesama makhluk yang lebih selamat dan 
harmoni. 

Jadual 1: Perkaitan Haiwan Fasiq Dengan Haiwan 
Perosak Masa Kini 

Jadual 2: Pendekatan Dalam Interaksi Manusia 
Terhadap Haiwan Fasiq (Haiwan Perosak) 

